Document ID: 32012R0840

KOMISJONI RAKENDUSMÄÄRUS (EL) nr 840/2012,
18. september 2012,
milles käsitletakse Schizosaccharomyces pombe (ATCC 5233) abil toodetud 6-fütaasi EC 3.1.3.26 lubamist söödalisandina kõigi muude nuumlidude puhul kui nuumkanad, nuumkalkunid, nuumpardid ja kõigi muude munalindude puhul kui munakanad (loa omanik Danisco Animal Nutrition)
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
ning arvestades järgmist:
(1)
Määruses (EÜ) nr 1831/2003 on sätestatud loomasöötades kasutatavate söödalisandite lubade andmise kord ning selliste lubade andmise põhjused ja menetlused.
(2)
Kooskõlas määruse (EÜ) nr 1831/2003 artikliga 7 on esitatud taotlus loa saamiseks Schizosaccharomyces pombe (ATCC 5233) abil toodetud 6-fütaasile (EC 3.1.3.26). Taotlusele olid lisatud määruse (EÜ) nr 1831/2003 artikli 7 lõikes 3 nõutud üksikasjad ja dokumendid.
(3)
Taotluses käsitletakse Schizosaccharomyces pombe (ATCC 5233) abil toodetud 6-fütaasi EC 3.1.3.26 lubamist söödalisandina kõigi muude nuumlidude puhul kui nuumkanad, nuumkalkunid, nuumpardid ja kõigi muude munalindude puhul kui munakanad, ning selle liigitamist söödalisandite kategooriasse „zootehnilised lisandid”.
(4)
Komisjoni määrustega (EÜ) nr 785/2007 (2) ja (EÜ) nr 379/2009 (3) anti luba kümneks aastaks 6-fütaasi (EC 3.1.3.26) valmistise kasutamiseks nuumkanade, nuumkalkunite, munakanade, võõrutatud põrsaste, nuumpartide, nuumsigade ja emiste puhul.
(5)
Taotlusele Schizosaccharomyces pombe (ATCC 5233) abil toodetud 6-fütaasi EC 3.1.3.26 kasutamise lubamise kohta söödalisandina kõigi muude nuumlidude puhul kui nuumkanad, nuumkalkunid ja nuumpardid ning kõigi muude munalindude puhul kui munakanad lisati uusi toetavaid andmeid. Euroopa Toiduohutusamet (edaspidi „toiduohutusamet”) jõudis oma 7. märtsi 2012. aasta arvamuses (4) järeldusele, et kavandatud kasutustingimuste korral ei avalda Schizosaccharomyces pombe (ATCC 5233) abil toodetud 6-fütaas (EC 3.1.3.26) kahjulikku mõju loomatervisele ja inimeste tervisele ega keskkonnale ning et selle preparaadi kasutamine parandab fosfori omastamist kõigi sihtliikide puhul. Toiduohutusameti arvates ei ole vajadust turustamisjärgse järelevalve erinõuete järele. Toiduohutusamet kinnitas ka määrusega (EÜ) nr 1831/2003 asutatud referentlabori aruande söödas sisalduva söödalisandi analüüsimeetodi kohta.
(6)
Schizosaccharomyces pombe (ATCC 5233) abil toodetud 6-fütaasi (EC 3.1.3.26) hindamine näitab, et määruse (EÜ) nr 1831/2003 artiklis 5 sätestatud tingimused kasutamise lubamiseks on täidetud. Seepärast tuleks anda luba kõnealuse valmistise kasutamiseks käesoleva määruse lisas esitatud tingimustel.
(7)
Käesoleva määrusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Lisas kirjeldatud valmistist, mis kuulub söödalisandite kategooriasse „zootehnilised lisandid” ja funktsionaalrühma „seedimist soodustavad ained”, lubatakse kasutada söödalisandina loomasöötades kõnealuses lisas esitatud tingimustel.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 18. september 2012

Labels: 17
20
0
3
6